**2ο ΓΥΜΝΑΣΙΟ ΛΕΡΟΥ**

**ΔΙΑΓΩΝΙΣΜΑ ΓΛΩΣΣΑΣ 2ου ΤΕΤΡΑΜΗΝΟΥ**

**ΟΝΟΜΑΤΕΠΩΝΥΜΟ:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ΤΜΗΜΑ:\_\_\_**

**Πώς προετοιμαζόμαστε για μια επίσκεψη σε ένα Μουσείο**

[…]Προετοιμάζοντας την επίσκεψή μας στο μουσείο θα πρέπει να έχουμε στον νου μας να είναι ανάλογη με το είδος του μουσείου που θα επισκεφτούμε, δηλαδή με τις εκθέσεις του και τις θεματικές του. Άρα, το πρώτο που οφείλουμε να γνωρίζουμε είναι πως τα μουσεία διαφέρουν βάσει των συλλογών που διαθέτουν: Αρχαιολογικά, Τέχνης, Ιστορικά, Θεματικά, Λαογραφικά, Φυσικής Ιστορίας, Επιστημών, Πολεμικά, Νομισματικά, Ναυτικά, Εθνολογικά κ.α. . Βέβαια υπάρχουν και αυτά που διαθέτουν πολλαπλών ειδών συλλογές, όπως είναι στην Ελλάδα το Μουσείο Μπενάκη, το Μουσείο Τεχνών και Επιστημών Ηπείρου και άλλα πολλά. […]

Επίσης, είναι σωστό να ξέρουμε κάποια πράγματα για το μουσείο που θα επισκεφτούμε. Κάνουμε λοιπόν, μια διαδικτυακή έρευνα για αυτό με σκοπό να μάθουμε για τα κτήριά του, την ιστορία του, την εποχή κατά την οποία ιδρύθηκε και για τις ιστορικές προσωπικότητες που συνέβαλαν στη δημιουργία του.

Πάρα πολύ σημαντικό είναι, κατόπιν, να οργανώσουμε το τι θα κάνουμε στο μουσείο, μόλις πάμε. Σημασία έχει λοιπόν, για να μην περιφερόμαστε ψάχνοντας, να ενημερωθούμε για την εκάστοτε έκθεση (ποια είναι, τι περιλαμβάνει κ.λπ.)  αλλά και για τις δράσεις και τα εκπαιδευτικά του προγράμματα. Αυτό είναι απαραίτητο, γιατί έτσι δε θα χαθούμε στον μεγάλο τους αριθμό και ποικιλία. Απεναντίας θα έχουμε κάνει από πριν την επιλογή -έχοντας επισκεφτεί την ιστοσελίδα του μουσείου για τις λεπτομέρειες – και θα έχουμε δηλώσει συμμετοχή έγκαιρα στο εκπαιδευτικό πρόγραμμα που μας ενδιαφέρει.

Επιπλέον, καλό θα ήταν επισκεπτόμενοι την ιστοσελίδα του Υπουργείου Πολιτισμού να ενημερωθούμε για τα ωράρια των Μουσείων, για το αντίτιμο του εισιτηρίου καθώς και για το ποιες ημέρες καθορίζονται ως ημέρες ελεύθερης εισόδου και ποιοι απαλλάσσονται από την καταβολή αντίτιμου εισόδου. […]

Κάτι που επίσης πρέπει να λάβουμε υπόψη είναι και το ποια συμπεριφορά είναι αρμόζουσα κατά τη διάρκεια της επίσκεψης σε ένα μουσείο. Ως κανόνες σωστής συμπεριφοράς μπορούν να οριστούν οι ακόλουθοι: Πρωτίστως, δε φωνάζουμε αλλά μιλάμε χαμηλόφωνα, δε σπρώχνουμε ο ένας τον άλλον, ακούμε προσεκτικά τον συνοδό – δάσκαλό μας ή τον ξεναγό και δεν στριμωχνόμαστε όλοι μαζί μπροστά σε κάποια από τις προθήκες του. Επίσης, δεν απομακρυνόμαστε από την ομάδα ή την οικογένειά μας και δεν αγγίζουμε τα εκθέματα. Τα μάτια μας είναι ανοιχτά και το μυαλό μας ενεργό. Δεν επιτρέπεται το φαγητό και τα αναψυκτικά και δεν πρέπει να παραλείψουμε να κλείσουμε τα κινητά μας. […]

Τέλος, δεν πρέπει να ξεχνάμε έναν πολύ σημαντικό παράγοντα για μια ολοκληρωμένη και πλήρη επίσκεψη σε ένα μουσείο, την ξενάγηση. Μπορούμε δηλαδή να ζητήσουμε τη συνοδεία ή αλλιώς την επιμόρφωσή μας από έναν ξεναγό. Το συνιστώ ανεπιφύλακτα, καθώς είναι ο ορισμένος ειδικός, για να μας δώσει πληροφορίες, να συνδέσει αυτό που βλέπουμε με τις γενικές μας γνώσεις και να απαντήσει σε όλα μας τα ερωτήματα. […] Πηγή: [athinodromio.gr](http://athinodromio.gr/" \t "_blank)

**ΘΕΜΑΤΑ**

**1ο Θέμα (Κατανόηση κειμένου, 6 μονάδες)**

α) Σύμφωνα με το άρθρο, γιατί είναι σημαντικό να ενημερωθούμε για τις δραστηριότητες του μουσείου πριν από την επίσκεψη σε αυτό;

β) Ποιος παράγοντας καθιστά πλήρη την επίσκεψή μας σε ένα μουσείο;

**2ο Θέμα (Δομή και γλώσσα κειμένου, 4 μονάδες)**

α) Να γράψετε από έναν πλαγιότιτλο για την 1η και 2η παράγραφο του παραπάνω κειμένου.

1η παράγραφος: ……………………………………………………………………………………………..............................................................................................................................….

2η παράγραφος: ……………………………………………………………………………………………..............................................................................................................................….

β) Να βρείτε τη συντακτική λειτουργία των παρακάτω υπογραμμισμένων λέξεων:

* «είναι σωστό να ξέρουμε κάποια πράγματα για το μουσείο»
* «έχοντας επισκεφτεί την ιστοσελίδα του μουσείου»
* «δεν πρέπει να ξεχνάμε έναν πολύ σημαντικό παράγοντα για μια ολοκληρωμένη και πλήρη επίσκεψη σε ένα μουσείο, την ξενάγηση».
* Ο κ. Παπαδόπουλος, ο ξεναγός, είναι πολύ κοινωνικός άνθρωπος.

γ) Να βρείτε τα αντικείμενα και τα κατηγορούμενα των αντικειμένων:

* Πάντα θεωρούσα τον ξεναγό στα μουσεία χρήσιμο.
* Ο διευθυντής όρισε τον κ. Παπαδόπουλο ξεναγό του μουσείου.

**3ο Θέμα (Παραγωγή λόγου, 10 μονάδες)**

Επισκεφτήκατε πρόσφατα με το σχολείο σας ένα μουσείο. Να γράψετε μια επιστολή σε έναν φίλο/ μια φίλη σας, στην οποία του/της αφηγείστε την εμπειρία σας. (περίπου 250 λέξεις)